
Text rozhodnutia
Súd: Krajský súd Žilina Spisová značka: 11Co/208/2016 Identifikačné číslo súdneho spisu: 5115213743 Dátum vydania rozhodnutia: 28. 07. 2016 Meno a priezvisko sudcu, VSÚ: JUDr. Jana Kotrčová ECLI: ECLI:SK:KSZA:2016:5115213743.1 Uznesenie Krajský súd v Žiline, ako súd odvolací, v senáte zloženom z predsedníčky senátu JUDr. Jany Kotrčovej a členov senátu JUDr. Jany Urbanovej a JUDr. Yvetty Dzugasovej, v právnej veci žalobkyne: J. M., rod. H., nar. XX.XX.XXXX, bytom D. XXX/XX, M., štátny príslušníčka SR, zastúpená splnomocneným zástupcom: Advokátska kancelária Andrea Havelková, s.r.o., so sídlom D. Dlabača 2748/28, Žilina, IČO: 36 854 956, proti žalovanému: neb. Q. M., nar. XX.XX.XXXX, bytom D. XXX/XX, M., štátny príslušník SR, ktorý zomrel XX.XX.XXXX., o zrušenie bezpodielového spoluvlastníctva manželov za trvania manželstva, na odvolanie žalovaného proti rozsudku Okresného súdu Žilina, č.k. 40C/230/2015-70 zo dňa 18. septembra 2015 a následnom späťvzatí žaloby žalobkyňou, takto r o z h o d o l : Konanie z a s t a v u j e . Žalovanej náhradu trov konania n e p r i z n á v a . o d ô v o d n e n i e : 1. Okresný súd Žilina rozsudkom č.k. 40C/230/2015-70 zo dňa 18.09.2015 zrušil bezpodielové spoluvlastníctvo manželov v tom čase účastníkov konania navrhovateľky J. M., rod. H., nar. XX.XX.XXXX a odporcu Q. M., nar. XX.XX.XXXX, ktoré vzniklo uzavretím ich manželstva XX.XX.XXXX. Zároveň odporcovi uložil povinnosť uhradiť navrhovateľke na účet jej právnej zástupkyne trovy konania pozostávajúce z trov právneho zastúpenia vo výške 262,50 Eur a iných trov konania vo výške 165,50 Eur do 3 dní od právoplatnosti rozsudku. 2. Proti rozsudku okresného súdu doručil v zákonnej lehote odvolanie podľa v tom čase platnej úpravy odporca, ktorý žiadal buď rozsudok okresného súdu zmeniť a návrh navrhovateľky zamietnuť alebo rozsudok okresného súdu zrušiť a vec mu vrátiť na ďalšie konanie. 3. Následne navrhovateľka doručila okresnému súdu podanie, v ktorom uviedla, že odporca 08.01.2016 zomrel a teda ex lege zaniklo BSM účastníkov konania. Zároveň doložila úmrtný list odporcu. 4. Zákonodarca s účinnosťou od 01.07.2016 nahradil doposiaľ platný Občiansky súdny poriadok č. 99/1963 Zb. v platnom znení Civilným sporovým poriadkom č. 160/2015 Z. z.. Z prechodných ustanovení tohto zákona, konkrétne § 470 ods. 1, 2 prvá veta vyplýva, že ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. S prihliadnutím na túto skutočnosť nadriadený súd pri rozhodovaní aplikoval príslušné ustanovenia Civilného sporového poriadku. 5. Podľa § 63 ods. 1 CSP ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť alebo či v ňom môže pokračovať. 6. Podľa § 63 ods. 2 CSP v konaní súd pokračuje najmä vtedy, ak ide o majetkový spor. Súd rozhodne, že v konaní pokračuje s dedičmi strany, prípadne s tými, na ktorých podľa výsledku dedičského konania prešlo právo alebo povinnosť, o ktorú v konaní ide, a to, len čo sa skončí konanie o dedičstve. Ust. § 63 CSP vychádza z doterajšieho § 107 ods. 1 a 3 O.s.p. a upravuje prípady, keď k strate procesnej subjektivity fyzickej osoby, teda k jej smrti došlo počas konania, t.j. v období od doručenia žaloby do právoplatnosti rozhodnutia, ktorým sa konanie končí. 7. Oproti doterajšej právnej úprave súd po smrti strany počas konania má po posúdení povahy sporu možnosť len konanie zastaviť alebo v konaní pokračovať. Povahou veci sa rozumie povaha hmotných práv a povinností, o ktoré v konaní ide, čo vyplýva práve z toho, že procesné nástupníctvo sa odvodzuje od nástupníctva hmotnoprávneho (uznesenie Najvyššieho súdu ČR sp. zn. 22Cdo/368/2012). 8. S prihliadnutím potom na predmet prejednávanej veci, ktorým bolo zrušenie bezpodielového spoluvlastníctva manželov za trvania manželstva a skutočnosť, že smrťou jedného z manželov dochádza zo zákona k zániku BSM, odvolací súd konanie zastavil. Smrť žalovaného znamená stratu jeho spôsobilosti byť účastníkom občianskeho súdneho konania. Vznikol tak neodstrániteľný nedostatok podmienky konania, ktorý vyžadoval posúdiť, či právo alebo povinnosť, o ktorej sa rozhoduje, prešla na právnych nástupcov (dedičov) žalovaného (§ 63 ods. 2 CSP). 9. V dôsledku toho, že smrťou žalovaného došlo zo zákona k zániku BSM, nebolo možné ďalej pokračovať v konaní s právnymi nástupcami (dedičmi) žalovaného. 10. O trovách strán sporu odvolací súd rozhodol s poukazom na ust. § 262 ods. 1 CSP, podľa ktorého o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 11. Podľa § 257 CSP výnimočne súd neprizná náhradu trov konania, ak existujú dôvody hodné osobitného zreteľa. 11. V danom prípade došlo počas konania, t.j. v období do doručenia žaloby do právoplatnosti rozhodnutia, ktorým sa konanie končí, k strate procesnej subjektivity žalovaného, a tým zanikla i jeho účasť v konaní. V nadväznosti na to nastala tak výnimočná situácia, na základe ktorej nemohol súd priznať žalobkyni náhradu trov konania. 12. Toto rozhodnutie prijal senát odvolacieho súdu pomerom hlasov 3 : 0 . Poučenie: Proti tomuto uzneseniu odvolacieho súdu n i e j e prípustné odvolanie. Proti tomuto rozhodnutiu odvolacieho súdu je prípustné dovolanie, ak to zákon pripúšťa. (§ 419 CSP) Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. (§ 420 CSP) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). (§ 421 ods. 1 a 2 CSP) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. (§ 422 ods. 1 a 2 CSP) Dovolanie nie je prípustné proti rozsudku, ktorým sa vyslovilo, že sa manželstvo rozvádza, že je neplatné alebo že nie je a proti uzneseniu v konaní o návrat maloletého do cudziny vo veciach neoprávneného premiestnenia alebo zadržania. (§ 76 CMP). Dovolanie len proti dôvodom rozhodnutia nie je prípustné. (§ 423 CSP) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. (§ 427 ods. 1 a 2 CSP) V dovolaní sa popri všeobecných náležitostiach podania ustanovených v § 127 ods. 1 CSP (ktorému súdu je určené, kto ho robí, ktorej veci sa týka, čo sa ním sleduje a podpísania) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. (§ 429 CSP) Dovolací súd nie je viazaný rozsahom dovolania vo veciach, v ktorých možno začať konanie aj bez návrhu. (§ 77 CMP) V prípade, že nebude dobrovoľne splnená povinnosť uložená týmto rozhodnutím, môže sa osoba oprávnená z rozhodnutia domáhať uspokojenia svojho nároku návrhom na vykonanie exekúcie podľa osobitného zákona (zákon č. 233/1995 Z. z. o súdnych exekútoroch a exekučnej činnosti / Exekučný poriadok/ a o zmene a doplnení ďalších zákonov). Ak sa jedná o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, môže sa osoba oprávnená z rozhodnutia domáhať uspokojenia svojho nároku návrhom na výkon rozhodnutia vo veciach maloletých podľa § 370 a nasl. CMP.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2016:5115213743.1 (dáta aktuálne k 5. 11. 2026). Záväzné je znenie zverejnené súdom.




